Kinesere vil overtage Elgiganten

Elgiganten kan meget vel være på vej på kinesiske hænder. Den britiske varehuskæde Currys, der ejer Elgiganten, er nemlig blevet midtpunkt i en budkrig mellem den kinesiske teknologigigant JD.com og amerikanske Elliott Investment Management. Det skriver Børsen.

Ifølge avisen bød Elliott Investment Management i weekenden på Currys. Et bud, der dog blev afvist. Mandag gik kinesiske JD.com så ind i kampen og bekræftede, at de er i konkrete forhandlinger om at opkøbe Elgiganten-ejeren.

Elgiganten åbnede sit første elektronikvarehus herhjemme i 1996 og har i dag over 2.300 medarbejdere fordelt på 44 varehuse rundt om i Danmark. Der er i alt 427 varehuse og ca. 11.000 medarbejdere i Norden. Elektronikkæden er en del af Elkjøp Nordic-koncernen, der ejes af Currys.

Ifølge Wikipedia er JD.com, målt ud fra omsætning, den største teknologivirksomhed i Kina og blandt de ti største i verden. Virksomheden, der også er kendt som Jingdong blev grundlagt i 1998.

Virksomheden har investeret massivt i højteknologiske leveringssystemer gennem droner, autonom teknologi og robotter og besidder det største droneleveringssystem, -infrastruktur og -kapacitet i verden.

Læs også: Elgiganten vil sælge brugte telefoner.

Kinesere vil overtage Elgiganten