Elgiganten politianmeldt for prisfusk

To af Danmarks største elektronikkæder er nu i åben krig. Power har nemlig meldt konkurrenten Elgiganten til politiet for omfatttende prisfusk. Power har angiveligt observeret, at Elgiganten har sat en vare til salg med en falsk førpris eller slet ikke har oplyst før-prisen, som man ellers skal.

– Vi har kigget Elgigantens tilbudsmateriale igennem og har indtil videre fundet fejl i over 30 procent af deres tilbud, og det er det materiale, vi har givet videre til politiet i forbindelse med anmeldelsen. Jeg må sige, at jeg er rystet på de danske forbrugeres vegne, for her er vi altså langt ud over almindeligt sløseri eller uopmærksomhed. Jeg vil i stedet kalde det regulært og omfattende fusk med førpriserne, siger Jesper Boysen, administrerende direktør i Power.

Så sent som den 5. september 2024 rettede Power via sin advokat henvendelse til Elgiganten med en kollegial henvisning til en række tilbud, hvor Elgiganten angiveligt kke overholdt markedsføringsloven. Dengang lød forklaringen fra Elgiganten, at det skyldtes en menneskelig fejl. Herefter blev de ulovlige tilbud rettet.

– Normalt løser vi sådanne problemer internt i branchen, men denne gang er Elgiganten gået for vidt, og vores seneste dialog har åbenlyst ikke haft den store effekt. Det er enormt ødelæggende, når konkurrencen på markedet bliver skævvredet, fordi nogle vælger at snyde med deres prismarkedsføring. Og det er i sidste ende kun én gruppe, der sidder med sorteper – nemlig de danske forbrugere, siger Jesper Boysen.

Et drastisk skridt

Power-direktøren erkender, at en politianmeldelse kan virke som et drastisk skridt.

– Ja, det kan du tro. Men det her drejer sig jo ikke om et enkelt tilfælde med en enkelt anonym toaster, men i stedet om en række kendte varemærker og flagship-produkter, som er meget efterspurgte hos kunderne. Selvfølgelig kan fejl ske, men her lader det til at være med fuldt overlæg. Derfor har vi valgt at overgive sagen til politiet, siger Jesper Boysen.

Elgiganten har endnu ikke reageret offentligt på beskyldningerne.

Elgiganten politianmeldt for prisfusk